**Návrh na navýšenie objemu finančných prostriedkov implementovaných prostredníctvom nástroja integrovaných územných investícií (IÚI)v rámci opatrení Programu Slovensko 2021-2027v gescii Ministerstva životného prostredia SR (MŽP SR)**

**Návrh na navýšenie finančných prostriedkov implementovaných prostredníctvom nástroja integrovaných územných investícií (IÚI) v rámci opatrení Programu Slovensko 2021-2027 v gescii sprostredkovateľských orgánov Ministerstva životného prostredia SR (MŽP SR)**

MIRRI SR ako riadiaci orgán (ďalej len „RO“) pre Program Slovensko 2021- 2027 (ďalej len „Program Slovensko“) predkladá na 4. rokovanie Komisie pri Monitorovacom výbore pre Program Slovensko pre cieľ 2 Zelenšia nízkouhlíková Európa politiky súdržnosti EÚ (ďalej len „Komisia pre PO2“) dňa 9. novembra 2023 **návrh na navýšenie finančných prostriedkov implementovaných prostredníctvom nástroja integrovaných územných investícií (IÚI)** v rámci opatrení Programu Slovensko 2021-2027 **v gescii Ministerstva životného prostredia SR (ďalej len „MŽP SR“).**

Predkladaný návrh na navýšenie celkového objemu finančných prostriedkov implementovaných prostredníctvom nástroja IÚI sa týka **opatrení v gescii MŽP SR podľa Prílohy 1, v ktorých je alokácia rozdelená medzi grantovú zložku (tzv. dopytovo-orientované výzvy) a medzi IÚI zložku (IÚI-VÚC, resp. IÚI-UMR).**  Návrh predstavuje re-distribúciu alebo presun dopytovo-orientovanej alokácie v opatreniach podľa Prílohy 1 predkladaného návrhu v prospech alokácie IÚI. Ide len o zmenu v spôsobe implementácie vo vybraných opatreniach v gescii MŽP SR, nie o nové rozdelenie alokácií medzi jednotlivými opatreniami.

Navrhovaná úprava bude znamenať navýšenie alokácie Programu Slovensko implementovanej prostredníctvom nástroja IÚI **v gescii MŽP SR spolu o  54 114 000 EUR** (v rámci opatrení 2.4.1 Vodozádržné opatrenia na adaptáciu na zmenu klímy v sídlach a krajine a /alebo ochranu pred povodňami, 2.5.8 Obnova verejných vodovodov v obciach nad 2000 obyvateľov, 2.6.2 Podpora zberu a dobudovania, intenzifikácie a rozšírenia systémov triedeného zberu komunálnych odpadov).

Prerozdelenie navyšovanej alokácie IÚI bolo rozdelené medzi IÚS VÚC a IÚS UMR a medzi kategórie regiónov podľa pôvodného pomeru prerozdelenia. Po úprave podľa vyššie uvedeného bude podiel IÚI nasledovný:

**Rozdelenie navyšovanej sumy medzi IÚI VÚC a IÚI UMR:**

* **navyšovaná suma sa rozdelí medzi IÚI VUC a IÚI UMR v opatreniach 2.4.1 a 2.6.2., v rámci opatrenia 2.5.8. sa navýši len alokácia IÚI VÚC.**
* **Celkovo sa navyšovaná suma 54 114 000 EUR rozdelí nasledovne:**

- 36 907 446 EUR v prospech IÚI VÚC a

- 17 206 554 EUR v prospech IÚI UMR.

**Súčasťou navrhovaného materiálu je** **Príloha 1 „Navýšenie celkového objemu finančných prostriedkov implementovaných prostredníctvom nástroja IÚI“** s tabuľkovým prehľadom navrhovaných presunov alokácií z dopytovo-orientovaných výziev (DOP) do mechanizmu IÚI v rámci opatrení Programu Slovensko v gescii MŽP SR.

1. **Odôvodnenie:**

Návrh predmetného navýšenia IÚI alokácie:

* vyplýva z deklarovanej ambície MIRRI SR navýšiť celkový objem investícií, ktoré budú z Programu Slovensko implementované pomocou nástroja IÚI s cieľom posilniť regionálny strategický prístup výberu operácií pre podporu z fondov politiky súdržnosti v programovom období 2021- 2027.
* nadväzuje na rokovania uskutočnené v priebehu septembra a októbra 2023 medzi MIRRI a  MŽP SR na základe úlohy B2 uznesenia č. 4/2023 zo dňa 12. septembra 2023 Komisie pri Monitorovacom výbore pre Program Slovensko 2021 – 2027 pre integrovaný územný rozvoj a pre cieľ 5 (Európa bližšie k občanom vďaka podpore udržateľného a integrovaného rozvoja všetkých typov území a miestnych iniciatív) politiky súdržnosti EÚ, ktorá znela „*rokovať s Ministerstvom práce, sociálnych vecí a rodiny SR****, Ministerstvom životného prostredia SR,*** *Ministerstvom dopravy SR a Slovenskou inovačnou a energetickou agentúrou ako vecnými gestormi opatrení implementovaných prostredníctvom nástroja integrovaných územných investícií o možnostiach ďalšieho navýšenia celkového objemu finančných prostriedkov implementovaných týmto nástrojom*.“
* nadväzuje na navýšenie objemu finančných prostriedkov implementovaných prostredníctvom nástroja integrovaných územných investícií (IÚI) v rámci opatrení Programu Slovensko v gescii riadiaceho orgánu, tzn. MIRRI SR, v súlade s uznesením č. 31/2023 Monitorovacieho výboru pre Program Slovensko zo dňa 29. septembra 2023, ktorým sa objem IÚI alokácie v rámci Programu Slovensko zvýšil z pôvodných 2 127 703 635 EUR na 2 341 096 481 EUR..
1. **Vplyv navrhovaného navýšenia IÚI alokácie na celkovú IÚI alokáciu v rámci Program Slovensko 2021- 2027**

Navrhované navýšenie IÚI alokácie bude znamenať nárast celkového objemu finančných prostriedkov implementovaných **prostredníctvom nástroja IÚI o  54 114 000 EUR. V rámci cieľa politiky 2 to bude znamenať navýšenie IÚI alokácie z pôvodných 1 279 075 320 EUR na 1 333 189 320 EUR.**

V nadväznosti na **prvé navýšenie alokácie IÚI, schválenej Monitorovacím výborom pre Program Slovensko dňa 29.9.2023, ktoré sa dotklo len opatrení v gescii MIRRI SR, a to z 2 127 703 635 EUR na 2 341 096 481 EUR** (zo 16,9% na 18,6%), ide o ďalšie navýšenie IÚI alokácie, a to v rámci opatrení **v gescii MŽP SR o 54 114 000 EUR. Okrem návrhu navýšenia alokácie IÚI v gescii SIEA o 20 miliónov EUR na zasadnutí komisie pre cieľ politiky 2 dňa 9.11.2023** predloží MIRRI SR ďalšie návrhy na navýšenie IÚI alokácie najmä na rokovania komisií pre PO 1 a PO 4. **Celkový objem ďalšieho navýšenia IÚI alokácie vyplynie z rokovania Monitorovacieho výboru pre Program Slovensko dňa 30. novembra 2023.**

**4. Ďalšie kroky:**

V prípade, ak Komisia pre PO2 odporučí Monitorovaciemu výboru pre Program Slovensko predkladaný návrh na schválenie, MIRRI SR zapracuje predmetné zmeny do Programu Slovensko a takto upravený Program Slovensko predloží Monitorovaciemu výboru pre Program Slovensko na schválenie.

V zmysle úlohy B2 uznesenia č. 4/2023 zo dňa 12. septembra 2023 Komisie pri Monitorovacom výbore pre Program Slovensko pre integrovaný územný rozvoj a pre cieľ 5, MIRRI SR rokovalo so sprostredkovateľskými orgánmi o možnostiach navýšenia IÚI alokácie, návrhy na navýšenie IÚI alokácie budú v priebehu novembra 2023 predložené na rokovania tematických komisií pri Monitorovacom výbore pre Program Slovensko a očakáva sa predloženie všetkých návrhov na navýšenie IÚI alokácie (v prípade ich odporučenia tematickými komisiami) na rokovanie Monitorovacieho výboru dňa 30. novembra 2023 spolu s príslušnou úpravou relevantných častí Programu Slovensko. Upravený Program Slovensko bude následne zverejnený na webovom sídle [www.eurofondy.gov.sk](http://www.eurofondy.gov.sk). Pri najbližšej formálnej revízii Programu Slovensko, ktorá si bude vyžadovať nové vykonávacie rozhodnutie Európskej komisie, riadiaci orgán začlení vyššie uvedené zmeny do žiadosti o revíziu Programu Slovensko.

**Príloha 1:** Prehľad navýšenia celkového objemu finančných prostriedkov implementovaných prostredníctvom nástroja IÚI v gescii MŽP SR